27. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 94137/4794 της 5/28 Νοεμ. 1975 (ΦΕΚ Β΄ 1405) Περί δελτίου κατοχής κυνηγετικού όπλου. Έχοντες υπ’ όψει τας διατάξεις του άρθρου 252 παρ. 2 του Ν.Δ. 86/69, ως αντικατεστάθη υπό του άρθρου 2 παρ. 2 του Ν. 177/22-27/9/1975 «περί αντικαταστάσεως και συμπληρώσεως διατάξεών τινων του Ν.Δ. 86/69», αποφασίζομεν: 1.Οι κάτοχοι κυνηγετικών όπλων, κατά την έννοιαν του άρθρου 1 παρ. 1β του Ν.Δ. 542/12-18.5.1970 «περί όπλων, εκρηκτικών υλών, εκρηκτικών μηχανημάτων και πυροτεχνημάτων», υποχρεούνται όπως, εντός τριών μηνών από της ισχύος του Ν. 177/75, ήτοι μέχρι 27ης Δεκεμβρίου 1975, προσέλθουν εις την αρμοδίαν Δασικήν Αρχήν του τόπου της μονίμου κατοικίας των προς εφοδιασμόν των δια δελτίου κατοχής κυνηγετικού όπλου. 2.Οι εφεξής αποκτώντες κυνηγετικά όπλα υποχρεούνται όπως, εντός τριών μηνών από της κτήσεως του όπλου, εφοδιασθούν δια δελτίου κατοχής κατά τ’ ανωτέρω. 3.Της υποχρεώσεως εφοδιασμού δια δελτίου κατοχής κυνηγετικού όπλου εξαιρούνται οι οπλουργοί και οι έμποροι των όπλων, αλλά ούτοι οφείλουν όπως αποστέλλουν καταστάσεις πωλήσεως όπλων προς την αρμοδίαν Δασικήν Αρχήν του τόπου μονίμου διαμονής του αγοραστού. 4.Το δελτίον κατοχής εκδίδεται εφ’ απλού χάρτου και περιλαμβάνει πλήρη στοιχεία ταυτότητος του κατόχου, τον αριθμόν ταυτότητος και τα στοιχεία όπλου (σήμα εργοστασίου, αριθμός τούτου διαμέτρημα κ.λ.π.), συμφώνως προς το, δια της υπ’ αριθμ. 224456/2548/εγκ. 1181/24.9.1968 εγκυκλίου, αποσταλέν σχέδιον δελτίου κατοχής κυνηγετικού όπλου εις τας δασικάς αρχάς κράτους. 5.Οι κάτοχοι κυνηγετικών όπλων, οίτινες έχουν εφοδιασθή, δια σχετικού δελτίου, βάσει των διατάξεων της παρ. 2 άρθρου 2 του Α.Ν. 525/1968 και Ν.Δ. 86/69 αντιστοίχως και της υπ’ αριθμ. 215242/2455/16.9.1968 αποφάσεως ημών, δεν υποχρεούνται να εφοδιασθούν εκ νέου δια σχετικού δελτίου κατοχής του κυνηγετικού όπλου των. 6.Οι κάτοχοι κυνηγετικών όπλων, οίτινες δεν εφωδιάσθησαν δια δελτίου κατοχής εντός της προβλεπομένης προθεσμίας, δύνανται να εφοδιάζωνται δια τοιούτου δια της καταβολής προστίμου, επιβαλλομένου υπό της οικείας δασικής αρχής υπέρ Κ.Τ.Γ.Κ. και Δασών (Κεφάλαιον θήρας), χιλίων (1000) δραχμών δι’ εκπρόθεσμον εφοδιασμόν δια δελτίου κατοχής μέχρι (30) τριάκοντα ημέρας από της λήξεως της προθεσμίας, δύο (2.000) χιλιάδων δραχμών δι’ εκπρόθεσμον εφοδιασμόν δια δελτίου κατοχής μέχρις (60) εξήκοντα ημερών από της λήξεως της προθεσμίας και τεσσάρων (4.000) χιλιάδων δραχμών δι’ εκπρόθεσμον εφοδιασμόν δια δελτίου κατοχής άνω των εξήκοντα (60) ημερών από της λήξεως της προθεσμίας. 7.Εις τα εκπροθέσμως εκδιδόμενα δελτία κατοχής κυνηγετικών όπλων, θα τίθεται εις το άνω μέρος τούτου δια σχετικής σφραγίδος η ένδειξις «ΕΚΠΡΟΘΕΣΜΩΣ». 8.Το πρόστιμον θα επιβάλληται δια πράξεως της οικείας δασικής αρχής, βάσει παρούσης και της διατάξεως του άρθρου 2 Ν. 177/75 και θα εισπράττεται, παρά του Δημοσίου Ταμείου, βάσει τριπλοτύπου εισπράξεως εκδιδομένου κατόπιν σχετικού σημειώματος της οικείας δασικής Αρχής. Το τριπλότυπον μεθ’ ενός αντιγράφου της πράξεως  της δασικής Αρχής μετά την έκδοσιν του δελτίου κατοχής, θα επισυνάπτεται εις το οικείον φύλλον του διπλοτύπου βιβλίου εκδόσεως δελτίων κατοχής κυνηγετικών όπλων. 9.Εις την στήλην «παρατηρήσεις» των εκπροθέσμως εκδιδομένων δελτίων κατοχής κυνηγετικών όπλων, θα αναγράφηται απαραιτήτως το χρηματικόν ποσόν, ο αριθμός και η χρονολογία του τριπλοτύπου εισπράξεως του Δημοσίου Ταμείου. Η παρούσα δημοσιευθήτω δια της Εφημερίδος της Κυβερνήσεως. 